Jerusalén macana judío maja sacerdote maja ʉparãre,
aperã levita poa macanare Juan tʉpʉ cʉ̃ jeniña rotirã na ca-jooyupa.
To bairi na ca-jooricarã Juan tʉpʉ ejarã:
—¿Ñamʉ majuu mʉ ãtí mʉa?
cʉ̃ ca-ĩi jeniñawã.
Cariapena na ca-ĩi yʉʉwĩ Juan:
—Yʉa Dio cʉ̃ ca-jooricʉ anibacʉ quena cʉ̃ ca-bejericʉ majuu mee yʉ ãa.
Cristo mee yʉ ãa.
To bairo na cʉ̃ ca-ĩiro cʉ̃ ca-ĩi jeniñanemowã:
—¿To roque ñamʉ majuu mʉ ãtí?
¿Tirʉmʉpʉ macacʉ Dio ye queti buiori majocʉ Elías ca-wamecʉcʉ ca-tunu catíricʉ mee mʉ ãtí?
cʉ̃ ca-ĩi jeniñawã.
—Yʉ aniquẽe,
na ca-ĩi yʉʉwĩ Juan.
To bairo cʉ̃ ca-ĩiro cʉ̃ ca-ĩi jeniñanemowã tunu:
—¿Dio yere buiori majocʉ jicãʉ atígʉmi na ca-ĩricʉ mee mʉ ãtí?
cʉ̃ ca-ĩi jeniñawã.
—Yʉ aniquẽe,
na ca-ĩiwĩ Juan.
To bairo cʉ̃ ca-ĩiro apirã:
—To roque ¿Ñamʉ ucʉ̃ majuu mʉ ãtí?
Jãare ca-jeniña jooricarãre mʉ ca-yʉʉrijere jã ca-buio majiparore bairo jãare buioya.
¿Mʉ majuu ñamʉ yʉ ãa mʉ tʉgooñatí?
cʉ̃ ca-ĩi jeniñawã.
To bairo na ca-ĩiro oco bairo na ca-ĩi yʉʉwĩ Juan:
—Tirʉmʉpʉ macacʉ Dio ye quetire buio jʉgoyeyeri majocʉ Isaía ca-wamecʉcʉ oco bairo ca-ĩiñupi:
“Jicãʉ ca-yucʉ manopʉ,
camaja na ca-aniquẽtopʉ ca-awajanucu teñaʉ anigʉmi,”
cʉ̃ ca-ĩricʉ yʉ ãa.
Oco bairo ca-ĩiñupi Isaía:
“ ‘Mani Ʉpaʉ cʉ̃ cá-atíparo jʉgoye caroaro quenoo yuuya.
Cariape ca-ani wãa caroa wãa mʉja cá-átore bairo quenoo yuuya mʉja yerire,’
ca-ĩi anigʉmi,”
ca-ĩiñupi Isaía.
Cʉ̃ ca-ĩricarore bairona ca-baii yʉ ãa.
Juan're ca-jeniñaricarã fariseo maja mena cabuerã na ca-jooricarã ca-ãma.
Oco bairo cʉ̃ ca-ĩi jeniñanemowã tunu:
—Baiyupa,
“Dio cʉ̃ ca-bejericʉ Cristo mee yʉ ãa,”
mʉ ĩi.
“Elías ãnacʉ ca-tunu catíricʉ mee yʉ ãa,”
mʉ ĩi.
“ ‘Jicãʉ Dio ye quetire buiori majocʉ majuu atígʉmi,’
na ca-ĩricʉ mee yʉ ãa,”
mʉ ĩi.
¿Nope ĩi camajare na mʉ bautisatí,
“Na mee yʉ ãa,”
ĩibacʉ quena?
cʉ̃ ca-ĩi jeniñawã.
To bairo cʉ̃re na ca-ĩi jeniñaro:
—Yʉ bautisanucu oco mena.
Apeĩ maca ãmi jicãʉ mʉja watoapʉre mʉja ca-majiquẽcʉ.
Cʉ̃ maca yʉ bero buio teñagʉmi.
Yʉ bero anibacʉ quena yʉ netoro majuu ca-ãcʉ̃ ãmi.
Cʉ̃ paabojari majocʉre bairo ca-ãcʉ̃ maca yʉ ãa.
Ca-ñuu netoʉ ãmi,
na ca-ĩiwĩ Juan.
Tie to bairije ca-baiwʉ Betábara ca-wamecʉtopʉ,
Jordán ca-wamecʉti ya ape nʉgoa tʉ maca.
Topʉ camajare ca-bautisawĩ Juan.
Cabero ape rʉmʉ maca cʉ̃ tʉpʉ Jesú cʉ̃ ca-ejaro ca-tʉjʉwĩ Juan.
Cʉ̃re tʉjʉʉ oco bairo ca-ĩiwĩ topʉ ca-ãnare:
—¡Tʉjʉya!
Cʉ̃na ãmi Dio cʉ̃ ca-jooricʉ.
Oveja waibʉcʉ cawimaʉre na ca-jĩa joe buje mʉgoʉre bairo ca-ãcʉ̃ ãmi.
Ca-jʉgoye macana judío maja na caroorijere reerã jã áa ĩirã oveja cawimaʉre jĩa,
ca-joe buje mʉgo joonucuñupa Diore.
Tie na cá-átinucuriquere bairona ãmi ani.
Cʉ̃a ati yepa macana nipetirã rooro na cá-átinucurijere majiriobojagʉmi.
Ca-jʉgoye mʉjaare buioʉ oco bairo mʉjaare yʉ ca-ĩi buiowʉ:
“Caberopʉ jicãʉ atígʉmi.
Nemoopʉna ca-anicõañupi.
To bairi yʉ netoro ca-ãcʉ̃ ãmi,”
yʉ ca-ĩiwʉ,
ca-ĩiwĩ Juan.
—Cʉ̃ tʉjʉʉ,
“Cʉ̃na ãmi,”
cʉ̃ yʉ ca-ĩi majiquẽpʉ.
Majiquetibacʉ quena Israel macana cʉ̃re na majiato ĩi oco mena na yʉ ca-bautisaʉ apʉ́.
’Cãnʉ Espíritu Santo buare bairo ca-bauʉ rui atí,
ani Jesú buipʉ eja peawĩ.
Nemoo to bairo ca-baiire yʉ majiquẽpʉ.
To jʉgoyepʉ Dio oco mena yʉre ca-bautisa rotii oco bairo yʉ ca-ĩiwĩ:
“Espíritu Santo rui atí,
jicãʉ cʉ̃ buire cʉ̃ ca-eja pearo mʉ tʉjʉgʉ.
To bairo ca-bairo tʉjʉʉ,
‘Camajare Espíritu Santore ca-joʉ ãmi,’
mʉ ĩi majigʉ,”
yʉ ca-ĩiwĩ Dio.
Atie ca-jʉgoye Dio yʉre cʉ̃ ca-ĩricarore bairona ca-bairije tʉjʉʉ cʉ̃re yʉ tʉjʉ majiwʉ.
To bairi mʉjaare yʉ buio.
Cʉ̃na ãmi Dio Macʉ,
ca-ĩi buiowĩ Juan camajare.